ΑΘΗΝΑ 18/10/2017

ΑΡ. ΠΡΩΤ.: 3731

**ΔΕΛΤΙΟ ΤΥΠΟΥ**

**ΝΟΣΟΚΟΜΕΙΟ ΑΜΦΙΣΣΑΣ**

* **Παθολογική κλινική 25 κλινών κλειστή**
* **30 διακομιδές εκτάκτων περιστατικών το μήνα προς άλλα Νοσοκομεία (Λαμία, Λάρισα κλπ)**
* **24ημέρες το μήνα δεν γίνονται Αξονικές Τομογραφίες λόγω έλλειψης Ακτινολόγων ιατρών**
* **Οφθαλμολογικό μηχάνημα 8 μήνες χαλασμένο. Δεν γίνονται χειρουργεία καταρράκτη**
* **Ξέφραγο αμπέλι το Νοσοκομείο. Άστεγοι κοιμούνται εντός του Νοσοκομείου.**
* **Απόφαση Αποκεντρωμένης Διοίκησης Περιφέρειας Θεσσαλίας – Στερεάς Ελλάδας μετά από αίτημα της Διοικήτριας, ορίζει οδηγούς της Διοικήτριας γιατρό και τον Προϊστάμενο Παραϊατρικών Επαγγελμάτων. Αν είναι δυνατόν!!!**
* **Σε σύσκεψη που έγινε στην πόλη της Άμφισσας ο εκπρόσωπος του Μητροπολίτη είπε για την κατάσταση του Νοσοκομείου «βγαίνω από τα ράσα μου».**

**Άλλο ένα Περιφερειακό Νοσοκομείο που μαραζώνει λόγω ελλείψεων Ιατρών, Νοσηλευτών και κονδυλίων.**

**Παθολογική Κλινική:** 25 κλινών υπεραπαραίτητη για τους κατοίκους της περιοχής. **Παραμένει κλειστή, λόγω έλλειψης Παθολόγων και Καρδιολόγων**. Στο Νοσοκομείο υπηρετούν 2 Παθολόγοι και 2 Καρδιολόγοι. Κάθε γιατρός εφημερεύει 7 ημέρες το μήνα. Το Νοσοκομείο εφημερεύει καθημερινά. Στη καλύτερη των περιπτώσεων όταν δεν λείπουν με άδεια, καλύπτουν μόνο 14 ημέρες το μήνα.

**Γι’ αυτό η Παθολογική κλινική 25 κλινών είναι κλειστή. Το χειμώνα που θα** είναι σε έξαρση οι λοιμώξεις του αναπνευστικού, ειδικά ηλικιωμένων ανθρώπων, πως θα αντιμετωπίζονται;

**30 έκτακτα περιστατικά κατά μέσο όρο κάθε μήνα, διακομίζονται λόγω έλλειψης Καρδιολόγων και Παθολόγων και τις κλειστής παθολογικής κλινικής, προς άλλα Νοσοκομεία (Λαμία, Λάρισα κλπ).**

**Γνωρίζετε να υφίσταται Νοσοκομείο χωρίς να λειτουργεί παθολογική κλινική; Παγκόσμιο φαινόμενο.**

Υπάρχουν 3 Αναισθησιολόγοι που όταν εργάζονται όλοι καλύπτουν εφημερίες 21 ημέρες το μήνα. **Εάν τύχει έκτακτο περιστατικό που θέλει διασωλήνωση τις ημέρες που δεν υπάρχει Αναισθησιολόγος δεν υπάρχει δυνατότητα και κινδυνεύει η ζωή του κατά την διακομιδή.**

**Υπηρετούν 2 Παιδίατροι. Καλύπτουν το Νοσοκομείο 14 ημέρες το μήνα.**

**Στο Νοσοκομείο απέμεινε 1 Επικουρική Ακτινολόγος. Η Ακτινολόγος εφημερεύει 7 ημέρες το μήνα. Τις υπόλοιπες 23 ημέρες είναι ακάλυπτο το Νοσοκομείο. Στα έκτακτα περιστατικά (αιμορραγίες) δεν υπάρχει δυνατότητα εκτίμησης της κατάστασης, αφού δεν γίνονται αξονικές τομογραφίες.** Ως εκ τούτου δεν μπορούν να αντιμετωπιστούν χειρουργικά εάν χρειάζεται. **Διακομίζονται στη Λαμία, στη Λάρισα και ο θεός βοηθός.**

**Υπάρχει 1 Οφθαλμίατρος ο οποίος έκανε χειρουργικές επεμβάσεις (καταρράκτη). Χάλασε το μηχάνημα εδώ και 8 μήνες και παραμένει χαλασμένο. Δεν υπάρχουν χρήματα για την επισκευή. Οι κάτοικοι ταλαιπωρούνται.**

**Ξέφραγο αμπέλι είναι το Νοσοκομείο!!!**

Φύλαξη δεν υπάρχει στο Νοσοκομείο παρά μόνο ένας υπάλληλος μέσω ΟΑΕΔ το πρωί. **Απόγευμα – νύκτα κανένας!!!**

**Σας κοινοποιούμε έγγραφο του Σωματείου στο οποίο περιγράφει ότι άτομο Βουλγαρικής υπηκοότητας κατασκήνωσε και κοιμάται στον εξωτερικό χώρο του Νοσοκομείου και περιφέρεται με τις κουβέρτες εντός του Νοσοκομείου. Η κατασκήνωση κρατάει πάνω από ένα μήνα.**

**Και όμως στο Νοσοκομείο που είναι σε τέτοια κατάσταση από ελλείψεις προσωπικού γίνονται καραμπινάτα, προκλητικά Ρουσφέτια!!!**

**Με την υπ’ αριθμ. πρωτ. 10969/128148/21-7-2015 Απόφαση του Γενικού Γραμματέα Αποκεντρωμένης Διοίκησης Θεσσαλίας – Στερεάς Ελλάδας, μετά από αίτημα της Διοικήτριας του Νοσοκομείου ορίζει τακτικό οδηγό Υπηρεσιακού αυτοκινήτου τον Προϊστάμενο Μικροβιολογικού – Ακτινολογικού Εργαστηρίου τον κο Π……. Ν…….. και αναπληρωματικό οδηγό Υπηρεσιακού αυτοκινήτου τον κο Α………… Κ……. Επιμελητή Α’ Χειρουργικής. Η απόφαση ισχύει από 21/7/2015 έως 31/12/2017. Όταν λένε υπηρεσιακό αυτοκίνητο εννοούν ότι γίνονται με τη βούλα οδηγοί της Διοικήτριας.**

**Αν είναι δυνατόν!!!**

**Ένα Νοσοκομείο που δεν έχει προσωπικό, ένας γιατρός και ένας προϊστάμενος του Εργαστηρίου κάνουν τον οδηγό της Διοικήτριας.**

**Ο Προϊστάμενος Παραϊατρικών Επαγγελμάτων, στέλεχος του ΣΥΡΙΖΑ δουλεύει μόνο νύκτα.** Πως συντονίζει το τμήμα με μία Ακτινολόγο ιατρό που απέμεινε, το οποίο δεν είναι σε θέση να πραγματοποιεί αξονικές τομογραφίες για 24 ολόκληρες ημέρες το μήνα;

Προκαλούν τους πάντες. Κάνουν τον οδηγό της Διοικήτριας. Ο γιατρός αυτές τις ημέρες λείπει για μετεκπαίδευση. **Γυρνώντας θα συνεχίσει το λειτούργημα του οδηγού της Διοικήτριας!!!**

Που το ματαείδατε Γιατρός και Προϊστάμενος Παραϊατρικών να είναι οδηγοί της Διοικήτριας.

**Κακοδιοίκηση!!! Απαξίωση!!! Συρρίκνωση!!!**

**Στη σύσκεψη που έγινε πρόσφατα στην πόλη για τη Σωτηρία του Νοσοκομείου** με κατοίκους της πόλης, παρουσία της ΠΟΕΔΗΝ και εκπροσώπων της εκκλησίας χαρακτηριστική ήταν η δήλωση του εκπροσώπου του Μητροπολίτη. **«Με όσα διαπιστώνω και άκουσα για το Νοσοκομείο μας βγαίνω από τα ράσα μου»**

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ